Ɔmanpanyin Nana Addo Dankwa Akuffo Addo akasa afa kwan a n’aban no esi hɔn bo dɛ ɔbɔko etsia kwan bɔn a nyimpa fa do tu famu egudzi, mekyerɛ galamsey no. Ɔkyerɛ dɛ, dɛm ɔhaw yi ama hɛn nsu na hɛn nsaase pii noara na asɛe wɔ mbeabea ahorow a wotu famu egudzi wɔ ɔman Ghana mu.
Nana Addo Dankwa Akuffo Addo dze nsɛm yi too gua ber a ogudo wɔ n’aprɔw mu wɔ Asanti Mantɔw no mu. Ɔmanpanyin Nana Addo Dankwa Akuffo daa kwan ahorow a wɔbɛfa do ako etsia kwan bɔn a wɔfa tu famu egudzi no bi edzi. Nsɛm a ɔdze too gua no nye dɛ:
“Nhyɛhyɛɛ pii na menye m’aban dze egu akwan do dze robɔko etsia galamsey. kwan bɔn a nyimpa fa do tu famu egudzi ho dwumadzi ahorow pii na ɔrokɔdo na ɔwɔ dɛ yɛkyerɛ hɛn enyiber. Yɛrenngye hɛn ahom na merenngye nkogu nnto mu. M’eyi aber dɛ mobɔko etsia kwan bɔn a binom fa do tu famu egudzi wɔ ɔman Ghana mu na meedzi konyim’’
Ɔmanpanyin sanee dze too gua dɛ, enyiber a yɛdze bɔko etsia kwan bɔn a wɔfa do tu famu egudzi no nko na ɔbɔboa ma NPP amanyɛkuw no botum afa ebu mfe awɔtwe amambu no mu (break the eight) wɔ ɔman Ghana mu. Ɔmanpanyin hyɛ no nkorɔfo a ɔapaw hɔn nye hɔn ridzi dwuma no dɛ, wongye ntomu ma wɔnko ntsia kwan bɔn a wɔfa do tu famu egudzi ma wonndzi konyim na iyi bɔboa ma Ghanafo enya gyedzi wɔ NPP amanyɔkuw no mu ma woetum atow aba ama hɔn wɔ 2024 abatow akensi no mu.
Ɔkɔr do hyɛɛ hɔn nkuran dɛ obiara mboa ma wonyi dɛm ɔhaw yi mmfi hɔ na sɛ Ghanafo hu mbrɛ hɛn enyi esi aber afa galamsey ko yi ho na mbrɛ wɔaako akodur ma hɛn nsu enyi atsew, hɛn nsaase abɛka hɛn nsa na hɛn kwaa ho bambɔ ho nsɛm atɔ yie a, ɔbɔboa ma wɔatow aba ama NPP amanyɛkuw no.
